CHG บวกเฉียด 6% หลังปลดล็อครพ.เอกชนจัดหาวัคซีน-ลุ้นกำไร Q2 ทำ “ออลไทม์ไฮ”
ราคาหุ้น CHG บวกเฉียด 6% แตะระดับ 3.64 บาท หลังปลดล็อครพ.เอกชนจัดหาวัคซีน-ลุ้นกำไร Q2 ทำ "ออลไทม์ไฮ"
ราคาหุ้น CHG บวกเฉียด 6% แตะระดับ 3.64 บาท หลังปลดล็อครพ.เอกชนจัดหาวัคซีน-ลุ้นกำไร Q2 ทำ "ออลไทม์ไฮ"
9 มิ.ย. 2564

ผู้สื่อข่าวรายงานว่า ราคาหุ้น บริษัท โรงพยาบาลจุฬารัตน์ จำกัด (มหาชน) หรือ CHG วันที่ 9 มิ.ย.2564 ล่าสุด ณ เวลา 10.39 น. อยู่ที่ระดับ 3.64 บาท ปรับตัวขึ้น 0.20 บาท หรือ 5.81% สูงสุดที่ระดับ 3.64 บาท ต่ำสุดที่ระดับ 3.50 บาท ด้วยมูลค่าการซื้อขาย 233.15 ล้านบาท

โดยราคาหุ้นปรับตัวขึ้นอย่างมีนัยสำคัญ หลังจากเว็บไซต์ราชกิจจานุเบกษา เผยแพร่ประกาศศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) เรื่อง แนวทางการบริหารจัดการวัคซีนป้องกันโรคโควิด-19 โดยได้กำหนดแนวทางการบริหารจัดการวัคซีนโควิด-19 ซึ่งสนับสนุนให้ประชาชนเข้าถึงวัคซีนป้องกันโรคโควิด-19 ได้มากขึ้น สถานพยาบาลเอกชนและภาคเอกชนอาจจัดหาหรือขอรับการสนับสนุนวัคซีนป้องกันโรคโควิด-19 จากหน่วยงานตามข้อ 3 ภายใต้กฎหมาย กฎ ระเบียบ หรือหลักเกณฑ์ที่เกี่ยวข้อง
ทั้งนี้ เพื่อนำมาให้บริการประชาชนหรือบุคลากรในความดูแลได้ตามความเหมาะสม โดยวัคซีนดังกล่าวต้องเป็นวัคซีนที่ได้รับการขึ้นทะเบียนตามกฎหมายว่าด้วยยา และต้องพิจารณากำหนดราคาวัคซีนและการให้บริการที่เกี่ยวข้องให้เหมาะสมเพื่อให้เป็นประโยชน์แก่ประชาชน โดยเชื่อว่าทางโรงพยาบาลภาคเอกชนอยู่ภายใต้กำกับตลาดหลักทรัพย์จะได้ประโยชน์ส่งผลบวกต่อราคาหุ้นบนกระดาน
ขณะที่ บล.ดีบีเอส วิคเคอร์ส (ประเทศไทย) ระบุในบทวิเคราะห์ฯแนะ”ซื้อ” CHG ราคาพื้นฐาน 4 บาท คาดการณ์กำไรสุทธิไตรมาส 2/64 ทำสถิติสูงสุดใหม่ที่ 330-350 ล้านบาท เติบโตทั้งจากช่วงเดียวกันเมื่อปีก่อน และจากไตรมาสก่อน โดยในไตรมาส 2/63 มีกำไรสุทธิ 156 ล้านบาท และไตรมาส 1/64 กำไรสุทธิ 252 ล้านบาท พร้อมปรับเพิ่มคาดการณ์กำไรสุทธิปี 64-65 ขึ้น 9%/6% สะท้อนการปรับรายได้เพิ่มขึ้น และ EBITDA margin ดีขึ้นเป็น 28.4% โดยคาดการณ์กำไรสุทธิปี 64-65 จะเติบโตสูง 31% และ 7% ตามลำดับ ซึ่งในปี 64 ได้อานิสงค์บวกจากโควิด-19, ผลประกอบการของ 2 โรงพยาบาลที่เปิดใหม่ดีขึ้น และมีรายได้จากการบริหารสถานพยาบาลด้วย
ทั้งนี้ CHG เป็นโรงพยาบาลเอกชนชั้นนำในแถบตะวันออก โดยมีโรงพยาบาลในเครือ 14 แห่ง โครงสร้างรายได้ในไตรมาส 1/64 มาจากรายได้คนไข้เงินสด 59%, จากคนไข้ประกันสังคม 32% และจากโครงการหลักประกันสุขภาพแห่งชาติ (สปสช.) 9% และได้อานิสงค์จากโควิดระบาดระลอกที่ 3 ทำให้รายได้จากการตรวจโควิดเพิ่มขึ้น โดยในเดือนเม.ย.-พ.ค.64 ตรวจโควิดอยู่ที่ 1,000 รายต่อวัน เพิ่มขึ้นจาก 300 รายต่อวันในไตรมาส 1/64 ส่วนอัตราการใช้เตียง IPD สำหรับผู้ป่วยโควิดและ Hospitel อยู่ที่ 70-80% และ 60% ตามลำดับ (CHG มีเตียง IPD สำหรับผู้ป่วยโควิด 300 เตียง และมี Hospitel 1,500 ห้อง)
สำหรับรายได้ที่ไม่รวมเคสเกี่ยวกับโควิดในช่วงเม.ย.-พ.ค.64 เติบโตได้จากช่วงเดียวกันเมื่อปีก่อน และจากไตรมาสก่อน โดยหลักมาจากบริการฉุกเฉิน, แลป และเกี่ยวกับหัวใจ มีรายได้จากการบริหารสถานพยาบาลเข้ามาช่วยเสริม ประกอบด้วย Koh Lan Medical Unit (สัญญา 2 ปี เริ่มตั้งแต่พ.ย.63) คาดรายได้ 2 ล้านบาท/เดือน และ Pattaya City Hospital (สัญญา 1 ปี เริ่มตั้งแต่ม.ค.64) คาดรายได้ 20 ล้านบาท/เดือน ผู้บริหารระบุว่ามีโอกาสที่จะปรับสัญญาจากระยะสั้นเป็นระยะยาว และเป็นพันธมิตรกับศูนย์หัวใจสิรินธร โดยมีสัญญา 3 ปี เริ่มตั้งแต่พ.ค.64 รายได้อยู่ที่ 450 ล้านบาท หรือประมาณ 12.5 ล้านบาท/เดือน และทาง CHG มีแผนเปิดศูนย์หัวใจที่สมุทรปราการในไตรมาส 3/64